b"\n_START_ARTICLE_\nAdidas Jabulani\n_START_PARAGRAPH_\nAdidas Jabulani er den offisielle matchballen for VM i fotball 2010. Ballen, som ble laget av Adidas, ble utviklet ved Loughborough University i Storbritannia og avduket i Cape Town i S\xc3\xb8r-Afrika 4. desember 2009. Jabulani betyr \xc2\xabfeire\xc2\xbb eller \xc2\xabbringe glede og lykke\xc2\xbb p\xc3\xa5 zulu. _NEWLINE_Ballen ble ogs\xc3\xa5 brukt som matchball i VM i fotball for klubblag 2009 (FIFA Club World Cup 2009) i De forente arabiske emirater. En spesiell versjon av ballen, Jabulani Angola, var matchball i Afrikamesterskapet i fotball 2010. Denne ballen ble ogs\xc3\xa5 brukt i Torneo Clausura 2010, som er en del av Primera Divisi\xc3\xb3n de Argentina, samt i 2010-sesongen av MLA i USA og Canada \xe2\x80\x93 med ball i ligaens farger, bl\xc3\xa5 og gr\xc3\xb8nn.\n_START_SECTION_\nDesign\n_START_PARAGRAPH_\nBallen ble utviklet med et nytt design, best\xc3\xa5ende av \xc3\xa5tte (redusert fra 14 i forrige VM) termisk-limte, tredimensjonale paneler. Disse er laget av sf\xc3\xa6risk-formet etylen-vinylacetat (EVA) og termoplastisk polyuretan (TPU). Ballens overflate er teksturert med riller, en teknologi utviklet av Adidas kalt \xc2\xabGripnGroove\xc2\xbb som er ment \xc3\xa5 forbedre ballens aerodynamikk. Designet har f\xc3\xa5tt betydelig akademisk st\xc3\xb8tte og ble utviklet i samarbeid med forskere fra Loughborough University i Storbritannia.\n_START_SECTION_\nFarger\n_START_PARAGRAPH_\nBallen har fire trekantede designelementer p\xc3\xa5 en hvit bakgrunn. Elleve forskjellige farger er brukt, og disse representerer de elleve spillerne p\xc3\xa5 et fotballag, de elleve offisielle spr\xc3\xa5kene i S\xc3\xb8r-Afrika og de elleve s\xc3\xb8rafrikanske fellesskapene. Jabulani Angola, som ble brukt i Afrikamesterskapet i fotball 2010, var farget for \xc3\xa5 representere nasjonalflagget til vertsnasjonen Angola. I VM-finalen som skal spilles i Johannesburg 11. juli vil det bli brukt en spesiell matchball med gullfargede paneler. Ballen vil bli kalt \xc2\xabJo'bulani\xc2\xbb etter \xc2\xabJo'burg\xc2\xbb, et popul\xc3\xa6rt kallenavn for Johannesburg blant lokalbefolkningen. Fargen viser ogs\xc3\xa5 til byen Johannesburg: Johannesburg kalles ogs\xc3\xa5 \xc2\xabeGoli\xc2\xbb (/eg\xc9\x94li/) p\xc3\xa5 zulu (fra det engelske ordet gold) og \xc2\xabRhawutini\xc2\xbb (/xa\xca\x8atini/) i Xhosa eller Gauteng (/xa\xca\x8a\xcb\x88t\xc9\x9b\xc5\x8b/) p\xc3\xa5 andre offisielle spr\xc3\xa5k - fra ordet goud, som betyr \xc2\xabgull\xc2\xbb p\xc3\xa5 afrikaans.\n_START_SECTION_\nProduksjon\n_START_PARAGRAPH_\nBallene blir produsert i Kina ved bruk av latexbl\xc3\xa6re fra India og termoplastisk polyuretan-elastomer fra Taiwan, samt etylen-vinylacetat, isotropisk polyester/bomullsstoff, lim og blekk fra Kina. Butikkprisen for en Adidas Jabulani ligger p\xc3\xa5 rundt 110 amerikanske dollar.\n_START_SECTION_\nBallen i VM-finalen\n_START_PARAGRAPH_\nEn gullutgave av Jabulani-ballen, Jo'bulani, ble kunngjort som ballen som skal brukes i VM-finalen 11. juli 2010. Navnet p\xc3\xa5 ballen har tatt utgangspunkt i byen Johannesburg, som ofte forkortes til kallenavnet Jo'burg, og som vil v\xc3\xa6re stedet for VM-finalen. De eneste lagene som vil v\xc3\xa6re i stand til \xc3\xa5 bruke ballen er de to finalelagene. _NEWLINE_Dette er den andre VM-ballen som er spesielt laget for finalen, den f\xc3\xb8rste var +Teamgeist Berlin for fotball-VM 2006.\n_START_SECTION_\nKritikk\n_START_PARAGRAPH_\nI likhet med Adidas Fevernova og Adidas Teamgeist i de to foreg\xc3\xa5ende mesterskapene, har Adidas Jabulani f\xc3\xa5tt kritikk selv f\xc3\xb8r turneringen ble sparket i gang. Den brasilianske m\xc3\xa5lvakten J\xc3\xbalio C\xc3\xa9sar sammenlignet den med en ball fra \xc2\xabsupermarkedet\xc2\xbb som favoriserte angripere og arbeidet mot m\xc3\xa5lvakter. Andre lignende klager kom fra Giampaolo Pazzini, Claudio Bravo og Iker Casillas. Italias m\xc3\xa5lvakt Gianluigi Buffon sa \xc2\xabdet er veldig trist at en turnering s\xc3\xa5 viktig som et verdensmesterskap vil bli spilt med en s\xc3\xa5 d\xc3\xa5rlig ball.\xc2\xbb Den brasilianske angriperen Lu\xc3\xads Fabiano kalte p\xc3\xa5 sin side ballen \xc2\xabovernaturlig\xc2\xbb, ettersom den uforutsigbart forandrer retning n\xc3\xa5r den flyr gjennom luften. Den brasilianske angriperen Robinho uttalte: \xc2\xabDet som er helt sikkert er at fyren som designet denne ballen aldri har spilt fotball. Men det er ingenting vi kan gj\xc3\xb8re, vi m\xc3\xa5 spille med den.\xc2\xbb Etter \xc3\xa5 ha trent med ballen i en rekke dager sa Joe Hart fra England at \xc2\xabballene har gjort alt annet enn \xc3\xa5 bli v\xc3\xa6rende i mine hansker.\xc2\xbb Imidlertid beskrev han ballen som \xc2\xabmorsom\xc2\xbb \xc3\xa5 bruke, selv om det er hardt arbeid for m\xc3\xa5lvaktene \xc3\xa5 samarbeide med den. Den engelske m\xc3\xa5lvakten David James sa at \xc2\xabballen er forferdelig. Den er fryktelig, men fryktelig for alle.\xc2\xbb Den engelske landslagstreneren Fabio Capello kom med at ballen oppf\xc3\xb8rte seg \xc2\xabhelt annerledes\xc2\xbb i h\xc3\xb8yden. Danmarks landslagstrener Morten Olsen sa etter lagets 1-0-tap i vennskapskampen mot Australia: \xc2\xabVi spilte med en umulig ball og vi blir n\xc3\xb8dt til \xc3\xa5 venne oss til den.\xc2\xbb Argentinas angriper Lionel Messi uttalte at \xc2\xabballen er veldig komplisert for m\xc3\xa5lvaktene og oss [angriperne].\xc2\xbb Diego Maradona, Argentinas landslagstrener, sa videre: \xc2\xabVi vil ikke se noe langpasninger i dette verdensmesterskapet fordi ballen ikke flyr rett.\xc2\xbb_NEWLINE_Amerikanske Clint Dempsey var mer i fav\xc3\xb8r av Jabulani. Han sa at \xc2\xabhvis du bare treffer den hardt nok, kan du f\xc3\xa5 god kontroll p\xc3\xa5 ballen (...) du m\xc3\xa5 bare v\xc3\xa6re litt mer oppmerksom, vet du, n\xc3\xa5r du enkelte ganger sentrer ballen.\xc2\xbb_NEWLINE_Det ble foresl\xc3\xa5tt av The Guardian 16. juni 2010 at Jabulani kan v\xc3\xa6re grunnen til m\xc3\xa5lt\xc3\xb8rke i f\xc3\xb8rste runde av turneringen. The Guardian siterte FIFA-representanten, som ble kontaktet daglig for sin mening om m\xc3\xa5lt\xc3\xb8rken, og som hevdet at det nok var for tidlig til \xc3\xa5 komme med et endelig standpunkt, selv om det ville v\xc3\xa6re vanskelig \xc3\xa5 benekte at f\xc3\xb8rste runde var mer m\xc3\xa5lfattig og forsvarsorientert enn vanlig. Owen Gibson fra The Guardian antydet at mangel p\xc3\xa5 tillit til hvordan ballen ville bevege seg gjennom luften kan ha p\xc3\xa5virket antall skudd p\xc3\xa5 m\xc3\xa5l. Imidlertid sa Portugals trener Carlos Queiroz etter 7-0-seieren over Nord-Korea i den andre runden av gruppespillet: \xc2\xabVi elsker ballen.\xc2\xbb\n_START_SECTION_\nReaksjoner fra Adidas\n_START_PARAGRAPH_\nEn rekke Adidas-sponsede spillere har kommet med positive synspunkter om ballen. Alvaro Arbeloa mente at \xc2\xabden er rund, som alltid.\xc2\xbb Brasils midtbanespiller Kak\xc3\xa1 sa: \xc2\xabFor meg er det \xc3\xa5 f\xc3\xa5 kontakt med ballen det viktigste, og det g\xc3\xa5r helt fint med denne ballen.\xc2\xbb Den tsjekkiske m\xc3\xa5lvakten Petr Cech hadde flere positive kommentarer om ballen, og sa blant annet at den var sv\xc3\xa6rt synlig p\xc3\xa5 grunn av fargem\xc3\xb8nsteret, f\xc3\xb8ltes godt i hendene og hadde god kontroll da den ble sparket. Den engelske midtbanespilleren Frank Lampard kalte den \xc2\xaben veldig sterk ball, sikker \xc3\xa5 skyte med.\xc2\xbb Den tyske midtbanespilleren Michael Ballack sa at den var \xc2\xabfantastisk, ballen gj\xc3\xb8r akkurat det jeg vil den skal gj\xc3\xb8re.\xc2\xbb_NEWLINE_Adidas har sagt at ballen hadde v\xc3\xa6rt brukt siden januar 2010 og at de fleste tilbakemeldinger fra spillere hadde v\xc3\xa6rt positive. En talsmann sa at selskapet var \xc2\xaboverrasket\xc2\xbb over de negative holdningene til ballen, og fremhevet at den hyppige kritikken av en ny ball i forkant av en turnering uunng\xc3\xa5elig stilner samtidig som turneringen fortsetter. _NEWLINE_Professor ved Adelaide University Derek Leinweber har v\xc3\xa6rt p\xc3\xa5 Adidas' side og sagt: \xc2\xabHvis du vil at m\xc3\xa5lvakten skal designe ballen, vil de gi deg en jernball som vil bli liggende midt p\xc3\xa5 banen.\xc2\xbb\n_START_SECTION_\nReaksjoner fra FIFA\n_START_PARAGRAPH_\nDen 27. juni 2010 innr\xc3\xb8mmet FIFA endelig de mulige problemene med ballen, men sa samtidig ogs\xc3\xa5 at de ikke vil l\xc3\xb8se problemet f\xc3\xb8r etter turneringen. If\xc3\xb8lge generalsekret\xc3\xa6r Jerome Valcke vil FIFA diskutere saken med trenere og lag etter verdensmesterskapet, og deretter holde m\xc3\xb8te med produsenten Adidas."